**Коьчал:** «Нохчийн къоман г1иллакх, оьздангалла»

**1алашонаш:**

- нохчийн къоман г1иллакхех, оьздангаллех долу хаарш карладахар, уьш кхин а к1аргдеш довзийтар, бераш г1иллакхе а, оьзда а хила 1амор;

- жимчохь дуьйна берашна г1иллакх-оьздангалла марздар;

-баккхийчин, ден, ненан сий дан а, уьш лара а 1амор.

**Г1ирс**: баккхийчеран суьрташ, лаьмнийн куьцаш, кицанаш, компьютер, телевизор.

**Кепаш**: гайтаран, сурт х1отторан, дийцаран.

**Занятин тайпа**: 1амийнарг т1еч1аг1дар.

**1. Белхан кеп д1ах1оттор.**

**Кхиорхо:**

- Бераш,вайга тахана баьхкина лерамий хьеший бу. Маршалла хаттий вай цаьрга?

(Бераша маршалла хотту).

**-** Ма хаза, г1иллакхехь дистхили шу вайн хьешашка.

**-**Бераш, Хамзата шуна байт йоьшур ю. Дика ладог1а.

**Байт**

 **Кхиорхо:**

***- Къеначун дош дохош къамел ма делахь,***

***Г1ийлачун дог дохош куралла а ма елахь,***

***Хьайн дег1ан куьцах ахь тамаша ма белахь,***

***Хьайн куьцал сийлахь дерг Г1иллакх ду хьуна!***

**Воспитатель:**

- Бераш, стенах лаьцна яра х1ара байт?

**Бераш:**

**-** Г1иллакхах лаьцна байт ю.

**Воспитатель:**

- Нийса боху аша. Г1иллакх бохург х1ун ду, хьа эра дара аш?

**Малика**:

- Нанас а, дас а бохург дар ду. **Воспитатель:**

-Мел нийса жоп дели ахь, Малика. Баркалла хьуна.

**Воспитатель:**

- Кхи хьанна девза вайн къоман г1иллакхаш?

**Бераш:**

**-**Воккханиг чу веача, хьалаг1аттар, воккхачо дуьйцучуьнга ла дог1ар, цуьнан дош а ца кагдеш.

**Воспитатель:**

- Бераш, аш массара а, нийса чулацам болуш, жоьпаш дели. Дела реза хуьлийла шуна?

**Воспитатель:**

 - Бераш, вайн къоман г1иллакхах лаьцна дуьйцуш дукха х1уманаш ду: кицанаш, аларш а ду. **Кицанаш** стенах олу хаьи шуна? (Жоьпаш: пословицаш, хьекъала аьлла дешнаш, нийса аьлла дешнаш).

- Нийса боху аша. Хьекъале а, нийса а аьлла дешнаш уьш дацахьара, вайн къомо, кар-кара оьцуш, уьш дуьйцур а дацара.

Масала:

**- Болх бечу кхаьчна - болх бе, юучу кхаьчна – яа.**

**Воспитатель:**

- Шу муха кхийтира оцу кицанах?

**Бераш: (жоьпаш: ша ваханчу меттехь г1о дан деза, наха юъург яа а еза, куралла ца еш).**

**Воспитатель:**

- Болх бечун накъосталла да деза, новкъахь еза х1ума йохьуш вог1учунна, г1о оьший хьажа веза. Воккхачунна некъ бита беза. Нийса боху аша, бераш, и дерриге а вайга схьажеана хаза г1иллакхаш ду.

**Воспитатель:**

- Бераш, баккхийчарца а. кегийчарца а лело дезий г1иллакх? Х1унда?

(Жоьпаш: баккхийнаш сиха к1адло, г1елло; кегийчарна а г1о оьшу).

- Бераш, ойла ей вай, моццул хала хуьлу царна? Ца хаьа шуна? Б1аьргаш д1а а ч1аг1ий, шаьш цхьа ч1ог1а к1адделча хенахь, дагадаийта, муха г1орах хаьднера, моццул г1о оьшура. Иштачу хенахь г1иллакхе а ваьлла, цхьаммо г1о дича, ч1ог1а хазахета. Хетий?

Бераш:

- Хета.

- Бераш, шуна хаьи г1иллакхах лаьцна кицанаш?

**Салман:**

**-** Суна хаьа**: «**Воккхачо аьлларг динарг - дохко ца ваьлла».

**Воспитатель:**

- И ма дика аьлла кица ду. Бераш, оцу кицанах муха кхийтира шу?

**Бераш: (жоьпаш: воккхачун массо х1ума дика хаьа).**

**Воспитатель:**

 - Нийса бох ахь, Раяна. Кхи хьа дала до аш г1иллакхах лаьцна кица?

**Бераш:**

**Хьамзат:**

**–** Ас эра дар дадас суна далийна цхьа кица: «Хьо меца 1ай а, хьаша вузаве, аьлла».

**Воспитатель:**

- И кица х1унда далийнера хьуна дадас? Бахьана дийцахь тхуна,

**Хьамзат:**

**-** Тхоьга веана сан шича Билал вара, тхойшина барт ца хуьлура, ловзошйолу машен а къевсина. Т1аккха дадас суна хьехар дира : «Хьаша веза ву, иза лара веза». Ишта далийнера цо и кица.

**Воспитатель:**

- Нийса хьехар дина хьан дас хьуна. Хьайн т1евеанчу хьешаца г1иллакх лаца деза, собаре хила веза.

**Воспитатель:**

- Х1инца вай цхьажимма садо1ар ду.

**Физминутка.**

*Г1иллакхе верг- наха лору,*

*«Дукха ваха!» - цуьнга олу.*

*Г1ортор хила г1ийлачунна,*

*Г1оьнча хила жимачунна.*

*Г1атта, веача вокханниг-*

*Г1иллакх ма ду коьртаниг!*

**Воспитатель:**

-Дуьне хаздинарг малх бу, буьйса хазйинарг седарчий, беттан са ду. Вайн дахар хаздинарг адамийн оьздангалла, г1иллакх ду.Бераша, вайн г1иллакхаш иллешкахь а дуьйцаш ду-кх. Ла дог1ий вай?

***(****Сулейманов Ахьмад дешнаш т1ехь илли «Дог дохден ц1е» ,мукъам Дагаев Валид).*

Iаьржа буьйса, буьрса буьйса.
Дарцо левси кхийсайо.
Дино лергаш дуьхьалтуьйсу.
Халчу новкъа вогIу со.

Сан дин, сой – шиъ дарцо, гIорош,
Шело даге кхийдайо.
Хьеше кхойкхуш, цхьаннан-м корехь
ГIийла серло еттало.

«ХIей, нах!» − олий, ас мохь туху.
Серлаболу корехь чиркх.
Вевзаш вацарх ломахь наха
Даим оьцу хьаша чу.

«Беркат шорта хуьлда хьоьца.
Воссал динара, хьаша, хьо!» −
Олуш, ондда луьйта лоций,
ХIусамдас со воссаво.

Божлахь сан дин паргIатбаьлла,
ХIинца паргIатвер ву со,
Кхача кечбеш, марсаяьлла,
Пешахь кхерсташ хир ю цIе.

Цу кхерчарчу цIарочул а,
Хьаша вохвеш, йовхо луш,
Ю вайнехан комаьршалла,
Ду вайнехан оьзда дош!

 **(Не1 туха).**

**Воспитатель:**

 - Мила ву те вайн не1 етташ верг?

**(Вокха стаг чу вола).**

**Воспитатель:**

- Марша вог1ийла хьо, Дада! Ма дика ду хьо веана.

**Бераш:**

**-** Марша вог1ийла Дада! (Хьала г1овту бераш).

**Вокха стаг:**

**-** Делера маршалла хуьлийла шуна.

**Бераш:**

- Диканца дукха вехийла.

**Вокха стаг:**

- Цхьа к1еззиг г1уллакх а хилла, веанера со шу юьрта, кху бехачу новкъа хьала вог1уш ч1ог1а к1ад а велла, хьаг а вела, чу вирзира со шу берийн беша.

**Воспитатель:**

- Сехьа вала, охьа хаа х1оккхе (г1ант ло беро), хи а малахь хьайна, хьагвелла хир ву хьо. (Беро д1а ло).

**Вокха стаг:**

**-** Дела реза хуьлийла шуна, бераш!Дала саг1а дойла шун хи!Ма хаза г1иллакх долуш бераш ду кху чохь. Шу гулдаларан х1ун бахьан ду?

**Воспитатель:**

 - Тхо вайн къоман г1иллакхех а, оьздангаллех а дийца гулделла.

**Вокха стаг:**

**-** Аш дуьйцуш, 1амош дериг мехалах1ума ду. Шуьца дакъа лоцуш, аса дийца шуна цхьа дийцар.

- Оха хазахетарца ла дуг1ур ду-кх хьоьга, дада.

**Вокха стаг:**

- Бакъ ду дац ца хаьа суна,со жима волуш, суна тхайн дас дуьйцуш хезнер х1ара шира дийцар.

**Къоьзана.**

Къоьзана хьалха юрт хилла, цхьана таь1на к1агчохь лаьтташ.

Оцу юьртахь беша бел 1оьттина, ахка йолийча, деши карош хилла. Нохчийн дозанца хиларе терра, юьртарчу наха шайн бешара охкий деши дохка а духкуш, массо а нахал г1оле баха хевшина къоьзанхой.

Вайн нохчийн цхьа кица ду: «Нохчочунна ша хьалдолуш хилча, массо хьал долуш ву моьтту, ша къен хилча, массо къен хета». Изза хилла къоьзанхошна, церан дагчу куралла йоьссина хилла.

Къоьзана саг1адоьхург веана хилла, массо а нехан не1аре воьдуш:

«Делан дуьхьа, лойша шена саг1ийна х1ума!» - бохуш сарралц и ваьлла леларх цхьаммо а саг1ийна х1умма а ца луш, юьртахула чекхваьлла хилла и стаг. Т1аьххьара эвла йистехь, цхьа тишо х1усам хилла. Вахана х1усаман ков тоьхна хилла оцу стага. Кертара цхьа г1ийло зуда ара яьлла: «Марша вог1ийла хьо! Хьуна х1ун оьшу?».Воккхачу стага саг1ийна х1ума ехна.

Х1усамнана йисина 1аш, хало йоллуш зуда хилла. Юьртахоша къен ю бохуш шайх д1ахерйина, юьрта йисттехь ехаш хилла.

Оцу зудчо воккхачу стагана саг1ийна т1аьххьара хьакхо бисина ахьаран кад белла. Т1аккха воккхачу стага, вуха а вирзина, аьлла хилла зудчуьнга: «Дуьненчу сатосуш хьайн карахь схьаэцалург схьа а эций, хьайн бераш а эций, ка ма доллу кху юьрта кхин юха а ца хьожуш, юьртах яла». Иза а олуш, къайлаваьлла воккхастаг.

 Зуда 1уьйрре г1еттина, катоьхна шен доьзал кечбина, юьртах яьлла хьалайоьдуш хилла. Ша генна, дукъа яьлча, юха хьаьжначу зудчунна оцу юьрта х1оьттина, юрт хьулъеш, хи гина бохуш дуьйцу.

Оцо гойту Дала г1иллакх-оьздангалла, къинхетам д1абаьлла, 1еса ваьлла стаг шена генавоккхуш хилар. Хьалха заманахь уггаре ч1ог1а сардам хилла «Дала куралла тосийла хьан даг чу» бохург . Куралла - сонталла ю. Иза уггаре Далла стаг гена воккхуш, хервеш х1ума ю. Дала вовшех дашар, вовшийн дезар лойла вайна.

**Вокха стаг:**

**-**Иштта хила а ца тарлора иза, амма г1иллакх а, къинхетам а, комаьршалла а, вайн лаха ца далийта, дийцина хила там бу и дийцар.

Г1иллакх – иза адамаша вовшашца лелочу гергорлонийн кепаш а, куьцаш а, дозанаш ду. Хаза г1иллакхаш ду вайн: да-нана ларар, церан хьашташка хьажар, вовшашна г1о дар, гергарло леладар, вуо болх хилча орцах довлар.Адмашца къинхетаме хилар. Къинхетаме стаг комаьрша а хир ву.

**Воспитатель:**

- Дада, ма хаза дийцар дийци ахьа. Тхуна а, берашна а, боккха пайда бер болуш хьехар ду-кх иза. Кхин д1а йолчу ханна берашна хаа ду-кх, хьан мел боккха бахам хиларх ца тоьа, г1ийла-мискачунна ахьа г1о деш дацахь. Вайн къоман ду-кх цхьа кица:

 «Мецачунна массо а меца ву моьтта, вуьззанчунна –массо а вуьзан ву моьтта».

**Воккха стаг:**

**-** Йо1, ахь нийса боху, вай вовшашна терго еш, ларам беш хилахь, вайн массо а х1ума дика хир ду. Вайн дахар хаза хирду.

**Воспитатель:**

- Дада, ахь тхуна оцу дийцарца совг1ат ди. Х1инца бераша хьуна байташ юьйцур ю. Дика дуй, бераш?

**Бераш:**

**-** Дика ду.

 **(Массара а цхьана олу).**

**Бераш:**

**1.** Г1иллакхо дох а до, бузабо кийра,

Серло а туху вайн кортошна чу.

Г1иллакхе воцучуьн дош а ду шийла,

Декъазачерал а декъаза ву!

**2.**Г1иллакхе волчунна кховдайо, боху

Барх1е а не1 йоьллий ясмане

Ткъа массо не1арна д1атухий дог1а

И шегахь доцчунна- жоьжахате.

**3.**Г1иллакхе хилар а совг1ат ду Делан,

И шегахь мел долчийн хуьлийла ирс.

Г1иллакхе волчунна Дела вац гена,

Г1иллакхо хьоьх даьлла г1алат до нис.

**4.**Хи даккхар, т1ай тиллар, некъ тобар биллар

Халкъалахь сийлахь ду, ахь диц ма де.

Харцонаш йоцчуьнга, доцчуьнга х1илла,

Бовхачу безамца кхийда нах т1е.

**Вокха стаг:**

**-** Эх1! Ма хаза байташ яра уьш, ма доггаха ла дуьйг1ийра ас. Со тешна ву, г1иллакх а хууш, оьзда долуш, вайн къоман пайдехьа накъостий шух хира дуйла.Аса хаза садаь1и, бераш, х1инца д1аваха новкъа вала веза со. Со д1акхаьчча, тхай юьртарчу берашка шу хестор ду ас. 1а дика йойла шу, марша 1айла!

**Бераш:**

**-**Марша г1ойла хьо, Дада.

**Воспитатель:**

**-** Некъ дика хуьлийла хьан, Дада. Юха а вола тхо долчу.

**Воспитатель:**

- Вайга веанчу Дадас дийцанчух стенна т1е тидам бахийтира аш? Х1ун дагахь дисина шун?

**Берийн жоьпаш:**

**-** Г1иллакх долуш зуда хилар, хьаша -да т1е лацар а, саг1ина х1ума яла езар а. Ахьа диина дика, Дала хьуна юха дерзорах а дара цуьнан дийцар. Къоьзан 1ам муха х1оттабелла цигахь аьлла а дийцира тхуна.

**Воспитатель:**

- Нийса боху аш.

 Цунах лаьцан дийцар чолхе хиллехь а, тахана цуьнан сурт хаза гуш ду вайн. Бераш, шу цхьа хиллий цигахь? Гиний шуна цигара хаза 1алам?

**Берийн жоьпаш**:

 - Со хилла.(Наима).

**Воспитатель:**

-Дийца Наима, муха дара цигахь? Уггаре а хаза х1ун хийтира хьуна?

**Наима:**

**-** Лекха лаьмнаш дара, Къоьзан 1амчура хи ша санна шийла дара, тайп-тайпанара зезагаш дара.

**Воспитатель:**

 - Т1аккха хьуна гуттар а атта хира ду цуьнах лаьцна сурт дилла. Бераш, х1инца шайн хетарехь аша х1ораммо а сурт дуьллар ду Къоьзан 1ам гойтуш.. Цкъа д1а дуьйладалале вай жима куьйгаш балхана кечдийра ду.***(тайпа- тайпана суьрташ гойту Къоьзана 1оман).***

**Сада1аран минот:**

Зезаг долу-уш самадели,

Тохадели, меттахдели.

Мохо пат1арш лестадо,

Г1ийла зезаг техка до.

Малх схьакхийти, айбели,

Бода лоллуш,серла ели

Полла г1оттуш,т1емабели,

Т1емаш лестош,лакхабели.

***(Къоьзана 1оман сурт дуьллу бераша, меллаша, илли а олуьйтуш).***

**Воспитатель:**

 -Хьовсийша, бераш, мел хаза ду аш дехкина суьрташ. Аш массара тайпа-тайпана дехкина х1орш, х1ора сурт ша тайпана хаза ду-кх шу.

**Воспитатель:**

-Ишта хаза ду-кх вайна Нохчийн - чоьнан 1алам. Вайна махкахь х1ара маршо хилийта г1ерташ шен са д1а деллавайн дуьххьарлерчу Паччахьо, Дала г1азот къобал дойл цуьнан, Кадыров Ахьмад – Хьажас. Цо аьлла дешнаш а ду: «Г1иллакх доцу стаг- т1ехь г1а доцу дитт». Цо д1а болийначу новкъа т1ехь, цхьа к1еззиг а юха ца волуш, къахьоьгуш ву цуьнан к1ант, вайн паччахь а, Кадыров Рамзан. Массо а х1уман т1ехь маршо йина цо вайна. Вайна шира г1иллакхаш а, 1адаташ а, карла а дохуш, шеха масала эца хьакъ волуш д1а х1оьттина иза вайн мехкан г1аролехь!

**Рефлекси:**

-Тахана вай стенах лаьцна дийцира?

-Х1ун бохуриг ду г1иллакх?

-Мила вара вайгахь хьошалг1ахь?

-Цуьнан дийцарехь шу муха кхийтара?

- Хаза хийтири шуна Дадин дийцар?

-Х1унда?